Започва цялостна проверка във военния завод "Арсенал" АД, където вчера и днес станаха два пожара, съобщи главен комисар Ангел Антонов, директор на Националната дирекция "Полиция" на пресконференция в Казанлък.

Вчерашният пожар е станал след работно време в цех 110 на завод 3 и в склад за нитроцелулоза. Вторият случай в същия завод е локален взрив в цех 140 за валцоване на барут. Взривът е възникнал през работно време - при извършване на ремонтни дейности, остатъчен барут се е възпламенил и е предизвикал инцидента.

И двата случая са без жертви и пострадали, няма опасност за населението на територията на община Казанлък, е посочил главен комисар Ангел Антонов.

Изпълнителният директор на Главната инспекция по труда Румяна Михайлова е информирала, че през 2011-2012 г. са направени общо 37 проверки от инспекцията, при които са образувани 16 административно-наказателни производства и са наложени глоби за над 30 хил. лева.

Според комисар Божидар Василев, началник на сектора "Контрол на общоопасните средства" към МВР, през 2012 г. са извършени 73 проверки, при които не са установени нарушения при съхраняване на боеприпасите. През миналата година проверките са 150.

Изводът е, че производството е сложно и изисква високоспециализирани работници, но това се подценява и броят им е недостатъчен. Затова МВР е внесло предложение в Министерството на образованието, младежта и науката да се възобнови обучението на специалисти за този вид производство, е казал комисар Василев.

Няма отклонения от нормалните показатели на въздуха според измерванията, направени от инсталираната днес на площадката на завода станция, е съобщила Пенка Начева, директор на екоинспекцията в Стара Загора.